
1. Acordul de dezarmare strategică dintre Rusia şi SUA

 

"Acordul de dezarmare strategică pe care l-au semnat, la 24 mai a.c., preşedinţii rus şi american stabileşte, pentru prima oară, principiul securităţii reciproce între cele două puteri", a afirmat un înalt responsabil rus. "Este pentru prima oară cînd într-un tratat de dezarmare între ţările noastre va fi înscris conceptul de securitate reciprocă", a declarat acesta.

În preambulul tratatului sunt menţionate principiile cooperării, încrederii, deschiderii şi previzibilităţii în relaţiile bilaterale. Diplomatul rus a adăugat că în preambulul tratatului este inclusă o menţiune implicită la proiectul de desfăşurare a scutului american antirachetă chiar dacă Statele Unite au refuzat în permanenţă să realizeze conexiunea între negocierile de dezarmare şi proiectul lor de desfăşurare a unui scut antirachetă.

"Noul tratat face referire la formula decisă de cei doi preşedinţi la 22 iulie 2001, la Genova, care stabileşte o relaţie de facto între dezarmarea strategică şi apărarea antirachetă", a precizat responsabilul rus. În declaraţia comună de atunci, preşedinţii George W. Bush şi Vladimir Putin afirmau că "s-au pus de acord în privinţa faptului că schimbările majore care se petrec în lume necesită discuţii concrete asupra sistemelor de apărare, defensive şi ofensive deopotrivă".

"Crearea în viitor a unei noi relaţii între NATO şi Rusia va facilita extinderea Alianţei Nord-Atlantice către Europa de Est şi foste membre ale Uniunii Sovietice", a declarat vicepreşedintele american, Dick Cheney.

"Summit-ul NATO-Rusia de la Roma, va confirma crearea unui nou Consiliu permanent comun pentru cele două entităţi. Ca şi precedentul, acesta va avea pe ordinea de zi o multitudine de subiecte, de la operaţiunile de menţinere a păcii, până la neproliferarea armelor de distrugere în masă. Noutatea va consta în funcţionarea lui, care ar urma să fie, în principiu, mai puţin birocratică decît precedenta şi va permite discuţii de la egal la egal între cei 20 de membri ai săi şi nu 19 plus unu", a precizat D. Cheney.

*

Analiştii apreciază că Tratatul privind reducerea arsenalelor nucleare, semnat de către americani şi ruşi, "este cel mai spectaculos din istoria dezarmării, dar şi cel mai puţin constrângător, deoarece Statele Unite ale Americii îşi menţin posibilitatea de a reactiva armele demontate". 

"Semnarea acestui tratat demonstrează că suntem prieteni", a declarat preşedintele american, George W. Bush, omologului său rus, Vladimir Putin, înainte de semnarea documentul respectiv, care prevede o reducere cu două treimi a forţelor nucleare defensive ale celor două ţări. Numărul ogivelor, aproximativ 6.000 de fiecare parte, trebuie redus la valori cuprinse între 1.700 şi 2.200, nici un tratat neprevăzând vreodată o asemenea reducere. 

Experţii ruşi subliniază faptul că Rusia şi-a atins obiectivele stabilite în domeniile militar şi politic, iar în vederea unei analize imparţiale a noului Tratat, ei propun să se facă o rememorare a punctului de la care a început colaborarea cu Administraţia americană, precum şi a numărului de forţe care au fost implicate pentru a conferi dialogului ruso-american un caracter sistematic şi concret.

Experţii americani consideră că Tratatul este, în primul rând, un mare succes al dialogului personal dintre cei doi preşedinţi, în text făcându-se referiri la declaraţia comună de la Genova a celor doi preşedinţi, unde se sublinia legătura dintre eforturile privind armele ofensive şi cele privind armele defensive.

"Dar ruşii şi americanii nu au făcut decât să cosemneze în doi ceea ce ei ar fi făcut în mod unilateral: SUA prin voinţa preşedintelui George W. Bush de a reconverti forţele sale armate şi Rusia prin incapacitatea de a întreţine un arsenal important", a precizat Michel Tatu, expert al Fundaţiei pentru Cercetări Strategice din Paris. 

Analistul apreciază că în "Nuclear Posture Review", doctrina nucleară americană dată publicităţii în ianuarie 2002, SUA prevedeau de fapt o dezarmare unilaterală, o renunţare la armele lor nucleare strategice, îndeosebi rachetele balistice ce pot fi lansate de pe submarine. 

"Americanii consideră că nu mai au o atât de mare nevoie de ele din cauza încetării războiului rece şi vor, dimpotrivă, să dezvolte «mini-nukes», arme nucleare mai mici, mai precise, cu rază mai mică de acţiune, dar mai eficace în conflictele actuale, de tipul celui din Afganistan, pentru străpungerea buncărelor", a adăugat Bartheleny Courmont, specialist american în arme nucleare de la Institutul pentru Relaţii Internaţionale şi Stategice.

Statele Unite ale Americii îşi menţin cea mai mare "flexibilitate pentru forţele strategice" şi, îndeosebi, "dreptul de a pune la loc focoasele nucleare şi vectorii în desfăşurare operaţională dacă situaţia o cere, în pofida criticilor puternice din partea Ministerului rus al Apărării", au apreciat specialiştii centrului de studii "Carnergie Endowment for International Peace". 

De asemenea, armele nucleare nu trebuie în mod expres distruse, ci stocate, şi ele, dar pot redeveni utilizabile "în câteva zile", a precizat B. Courmont, estimând că pentru aceasta doar americanii dispun de mijloace şi tehnologie. "Ruşii pot să-şi reducă arsenalul nuclear la 1.700 de focoase în decurs de zece ani, cum este prevăzut, dar ei nu au mijloacele de a le conserva", a afirmat B. Courmont. Mai mult, fiecare parte este liberă să decidă de pe ce vectori - silozuri terestre, avioane sau submarine - vor fi retrase încărcăturile respective, iar tratatul nici nu prevede distrugerea vectorilor. 

"Rămâne ca tratatul să instaureze în plan politic o nouă relaţie între Rusia şi SUA" şi ca "acest dispozitiv juridic să creeze o stabilitate, la care Europa este deosebit de atentă", remarca un analist francez.

*

Preşedintele rus, Vladimir Putin, a apreciat că semnarea, împreună cu omologul său american, George W. Bush, a mai multor documente bilaterale reprezintă un semnal pozitiv pentru aprofundarea colaborării dintre Federaţia Rusă şi SUA şi demonstrează asumarea de către cele două părţi a răspunderii lor în ceea ce priveşte securitatea şi stabilitatea strategică. 

În cadrul unei conferinţe de presă comune organizată la încheierea convorbirilor bilaterale, şeful statului rus a subliniat că principalele rezultate ale întâlnirii ruso-americane s-au conturat deja în prima parte a summit-ului, care va continua la Sankt Petersburg.

Referindu-se la Tratatul ruso-american asupra dezarmării, preşedintele rus a apreciat că acest tratat este "un pas înainte pentru asigurarea securităţii internaţionale". 

În legătură cu Declaraţia comună privind noul parteneriat strategic dintre Rusia şi SUA, liderul rus a opinat că acest document va contribui la intensificarea colaborării economice şi la dezvoltarea relaţiilor dintre instituţiile societăţii civile ale celor două ţări. "Declaraţia, a subliniat şeful statului rus, formulează principiile dialogului bilateral pe probleme legate de apărarea antirachetă şi exclude potenţialele ameninţări pentru partener". 

"Tratatul de dezarmare nucleară, care se întinde pe trei pagini, este apreciat, în mod esenţial, ca simbolic". Pe de o parte, partea americană a anunţat că armamentele demontate vor fi pur şi simplu stocate, iar nu distruse. Pe de altă parte, ruşii au anunţat că îşi vor rezerva posibilitatea de a instala focoase multiple pe rachetele conservate.

Cotidianul francez apreciază că "suntem departe de statisticile cu sute de pagini de restricţii şi de măsuri de control, incluse în primul mare acord de dezarmare post-sovietic, semnat în 1992 de către Boris Elţin şi George Bush".

Pentru Vladimir Putin - care, imediat după evenimentele din 11 septembrie, a făcut din cooperarea “antiteroristă” cu Statete Unite piesa principală a politicii sale externe - acest summit constituie un succes de imagine, în care vor trece pe planul al doilea dosare precum Cecenia, punerea la punct a mijloacelor de informare ruse, alunecarea către un stat dominat de serviciile secrete, precum şi sprijinul faţă de Aleksandr Lukaşenko, consideră analiştii politici.

Semnalul transmis de George W. Bush are, în opinia analiştilor, valoarea unei promisiuni de cooperare economică sporită cu occidentalii, cu scopul de a consolida Rusia. Cu un produs intern brut de 360 miliarde de dolari, mai mic decât bugetul militar american pentru anul 2003, Rusia era condamnată să asiste la năruirea arsenalului ei nuclear din lipsă de mijloace pentru a-l întreţine.

În ce priveşte acest dosar, cel al retragerii americane din tratatul ABM - care devine efectiv în luna iunie a.c. - şi în faţa desfăşurării americane în Asia Centrală şi în Caucaz, Vladimir Putin a căutat să transforme punctele sale fragile în avantaje.

Potrivit analiştilor ruşi, contrapartidele concrete sperate de Vladimir Putin în această apropiere de SUA se lasă aşteptate, ceea ce ar putea, la un moment dat, să-i slăbească poziţia pe scena internă: “Vladimir Putin nu are ceva concret cu care să se poată lăuda în faţa opiniei ruse”.

Noua eră de cooperare cu Statele Unite permite Rusiei să spere la unele "reconfigurări" ale datoriei sale externe, 138 miliarde de dolari. (Cu prilejul ultimei sale întâlniri cu cancelarul Gerhard Schroeder, Vladimir Putin a obţinut o reducere a datoriei sovietice faţă de Germania, redusă de la aproximativ 6 miliarde la 500 milioane euro).

Ideea unei cooperări cu SUA în domeniul energiei alimentează, de asemenea, o serie de ambiţii, chiar dacă, pentru moment, Rusia nu dispune de porturi şi de capacităţi de transport fiabile.

Vladimir Putin ar putea, de asemenea, spera o eventuală cooperare în legătură cu controversatul scut antirachetă.

Se contează pe alte concesii economice în cazul unei crize cu Irakul, regim faţă de care Rusia are o creanţă de 8 miliarde de dolari.

“Dacă doriţi să rezolvaţi problema pericolului de proliferare nucleară pornind de pe teritoriul Rusiei, declara recent un consilier al Pentagonului, în acest caz nu trimiteţi un diplomat la Moscova, ci trimiteţi un bancher". Este un mod de a sublinia faptul că politica lui Vladimir Putin ar avea drept preocupare principală, nu atât "ancorarea Rusiei în Occident, un vis vechi de 300 de ani", după cum a sugerat Condoleezza Rice, ci de a crea, potrivit unui purtător de cuvânt al Ministerului rus al Afacerilor Externe, "cele mai bune condiţii externe posibile pentru o redresare economică internă".

 

2. Lucrările Convenţiei pentru viitorul Europei

"Raţionalizare" şi "simplificare" au fost cuvintele cel mai des repetate în cadrul celei de a treia sesiuni plenare a Convenţiei privind viitorul Europei care pregăteşte reforma Tratatelor Uniunii Europene, ale cărei lucrări au început la 23 mai a.c.. 

Prezidiul Convenţiei a înaintat participanţilor la lucrări un document în care sunt prezentate principalele cinci probleme cu care se confruntă actualul sistem. În primul rând, arată documentul respectiv, este lipsa de claritate, anumite prevederi sunt complexe şi de neînţeles, urmează apoi lipsa de precizie a prevederilor tratatelor comunitare, care permit Uniunii să-şi depăşească competenţele şi nu impun limite precise ale acestora. În al treilea rând, nerespectarea principiului subsidiarităţii, încălcat destul de des, fiind deci necesară o noua procedură referitoare la respectarea acestuia. Cea de a patra problemă identificată de raportul Prezidiului este neconcordanţa dintre puterile Uniunii şi aşteptările cetăţenilor şi, în cele din urmă, insuficienta monitorizare pentru asigurarea respectării modului de delimitare a competenţelor. 

Într-un al doilea document al Prezidiului, se face o prezentare a instrumentelor juridice folosite pentru punerea în aplicare a competenţelor UE, ajungându-se la concluzia că acestea sunt foarte numeroase şi prea complexe. Conform documentului respectiv, există 21 de astfel de instrumente, în pofida faptului că tratatele au prevederi ambigue în această privinţă, membrii Convenţiei fiind chemaţi să stabilească dacă, prin creşterea numărului de instrumente juridice, UE a devenit mai opacă şi dacă a crescut nesiguranţa juridică.

Printre propunerile prezentate, una dintre cele mai susţinute - de 105 membri ai Convenţiei - a fost reducerea de la 27 la doar 4 instrumente juridice necesare UE pentru a-şi exercita competenţele, care merg de la directive, decizii-cadru, recomandări, până la instrucţiuni sau reglementări. 

Preşedintele Convenţiei, Valery Giscard d'Estaing, a afirmat că Tratatului de la Roma i s-au adăugat succesiv articole şi completări "care constituie un adevărat labirint, iar asta explică şi îndoielile cetăţenilor cu privire la buna funcţionare a Uniunii". 

Unii membri au susţinut ideea potrivit căreia actualele competenţe pe care le are UE sunt suficiente, că nici un stat membru nu vrea să îi acorde mai multe competenţe şi nici nu trebuie permisă acapararea unor competenţe suplimentare. 

Mai degrabă, au spus unii participanţi, competenţele nu trebuie îngrădite sau limitate, ci mult mai bine definite, în special cele referitoare la politicile comune privind afacerile externe şi apărarea. 

Vicepreşedintele Convenţiei, Giuliano Amato, a apărat ideea unei clare diferenţieri a competenţelor în cadrul UE între Consiliu, Comisie şi Parlament. "Europa trebuie să se sprijine în continuare pe mai mulţi piloni, fără ca unul să îi domine pe ceilalţi", a subliniat G. Amato. 

Pe de altă parte, el a cerut ca în Consiliul European din iunie, de la Sevilla, să fie analizate propunerile despre conducerea Consiliului European avansate recent de Tony Blair şi Jose Maria Aznar. Premierii britanic şi spaniol au propus ca presedinţia UE să fie asigurată de un fost şef de stat sau de guvern al unei ţări membre şi pentru o perioadă mai lungă, de câţiva ani. 

Unii membri ai Convenţiei văd însă în această propunere continuarea liniei actuale prin care Consiliul acaparează cea mai mare parte a puterii în defavoarea celorlalte instituţii comunitare, iar Valery Giscard d'Estaing a apărat ideea repartizării juste de competenţe între instituţii. 

Alţi participanţi s-au întrebat dacă nu cumva propunerea celor doi lideri politici ar putea duce la o concurenţă între preşedintele Consiliului şi cel al Comisiei, în paralel cu slăbirea Parlamentului. Un eurodeputat finlandez chiar a propus două tipuri de Consiliu, unul legislativ format din miniştri numiţi de statele membre şi altul de "coordonare politică". 

 

3. Situaţia din Orientul Mijlociu

 

Premierul israelian, Ariel Sharon, a condiţionat negocierile de pace de reforma Autorităţii Palestiniene, calificată drept "regim dictatorial, corupt şi tiranic".

"Am declarat, în timpul vizitei mele în Statele Unite, că Israelul ar fi dispus să înceapă negocieri politice cu două condiţii: încetarea totală a terorismului, violenţei şi incitării la violenţă şi începerea unor reforme profunde, în toate domeniile, în cadrul Autorităţii Palestiniene, în deplină transparenţă", a precizat Ariel Sharon. "Doar atunci cînd aceste două condiţii vor fi îndeplinite vom putea angaja negocieri pentru o pace definitivă, prin acorduri interimare pe etape", a mai apreciat premierul israelian.

În acest sens, coordonatorul ONU în Orientul Mijlociu, Terje Roed-Larsen, a afirmat, la 15 mai a.c., la Oslo, că Naţiunile Unite s-ar putea substitui Autorităţii Palestiniene dacă aceasta nu va reuşi să restabilească securitatea în regiune. 

"Dacă funcţia de poliţie continuă să fie erodată (...), acest vid va trebui acoperit şi probabil că ONU este cel mai bine plasat pentru a-l acoperi", a declarat T. Roed-Larsen. "În cazul în care situaţia continuă să se deterioreze, trebuie să facem ceva", a insistat el, subliniind necesitatea ca Autoritatea Palestiniană să treacă printr-un proces de reforme.

T. Roed-Larsen a precizat că există, la nivelul Statelor Unite, Uniunii Europene, Naţiunilor Unite şi Rusiei, un "larg consens" în ceea ce priveşte reformarea organizaţiei palestiniene.

"Este un fapt cert că Autoritatea Palestiniană a eşuat în încercarea de a controla terorismul şi nu vom înceta să criticăm acest lucru", a precizat T. Roed-Larsen. El a subliniat că nu se pune problema de a plasa teritoriile palestiniene sub mandat, nici de a-l înlătura de la conducere pe Y. Arafat, "liderul palestinian ales democratic". T. Roed-Larsen a precizat că ONU are deja un rol preponderent în teritoriile palestiniene, prin Agenţia pentru refugiaţii palestinieni (UNRWA), care asigură funcţionarea a jumătate dintre şcolile şi centrele de sănătate locale.

Într-o alocuţiune pe această temă, prezentată în faţa Consiliului legislativ palestinian (CLP) din Ramallah, Yasser Arafat a promis reformarea în profunzime a Autorităţii Palestiniene. El nu a dat detalii nici despre conţinutul concret al reformelor, nici despre perioada în care se vor desfăşura. De asemenea, el intenţionează să organizeze alegeri legislative şi municipale la sfârşitul verii sau începutul toamnei.

Posibilitatea realizării acestei acţiuni a fost confirmată şi de Înaltul reprezentant al Uniunii Europene pentru politică externă, Javier Solana. "Y. Arafat m-a anunţat că are intenţia de a organiza acest dublu scrutin cât mai devreme posibil, adică la sfârşitul verii sau începutul toamnei", a afirmat J. Solana.

"Alegerile legislative pentru reînnoirea Consiliului legislativ palestinian, al cărui mandat este deja depăşit, vor preceda alegerile municipale", a declarat el. "Dacă vom putea organiza aceste alegeri pentru a schimba Consiliul şi consiliile municipale într-un termen rezonabil, vom da un nou elan şi un nou suflu democraţiei şi structurilor palestiniene", a apreciat Javier Solana.

Administraţia americană a salutat, la rândul său, declaraţiile preşedintelui palestinian privind organizarea alegerilor şi reforma Autorităţii Palestiniene, intenţii pe care le-a calificat drept "pozitive". "Declaraţiile lui Yasser Arafat sunt pozitive. (...) Ceea ce este important şi ceea ce aşteaptă preşedintele să vadă sunt acţiunile", a subliniat purtătorul de cuvânt al Casei Albe, A. Fleischer.

▪ Propunerile Parlamentului palestinian 

Consiliul Legislativ palestinian a votat, la 16 mai a.c., o propunere privind organizarea alegerilor municipale înainte de sfârşitul acestui an şi a unui scrutin legislativ şi prezidenţial la începutul anului 2003. Această propunere face parte dintr-un amplu proiect de reformă solicitat de preşedintele palestinian, Yasser Arafat.

Liderul palestinian a promis o reformare completă a Autorităţii Palestiniene şi le-a cerut celor 88 de membri ai Consiliului, ales în 1996, să pregătească "urgent" noi alegeri.

Într-un comunicat dat publicităţii cu aceast prilej, Biroul palestinian central de statistică a afirmat că este în măsură "să pregătească şi să actualizeze listele de alegători într-un termen de 60 de zile" de la anunţarea datei scrutinului. Astfel, dacă alegerile ar avea loc anul acesta, 1.614.000 palestinieni, dintre care 1.068.000 din Cisiordania, inclusiv Ierusalimul de Est, şi 547.000 din Fâşia Gaza, ar avea dreptul să se prezinte la urne.

Deputaţii au mai propus, în textul votat, limitarea la patru ani a mandatului şefilor diferitelor servicii secrete şi interdicţia ca aceştia "să se amestece în politică sau să aibă contacte cu partea israeliană fără acordul conducerii politice palestiniene".

Prin acest document îi se solicită lui Y. Arafat "să ceară socoteală celor care au delapidat fondurile publice" şi "să desfiinţeze Curtea pentru siguranţa statului, instanţă de excepţie ale cărei decizii sunt fără drept de apel".

Textul votat face referire, printre altele, şi asupra "rolului central al Ministerului Finanţelor şi a necesităţii de a se reduce numărul centrelor de luare a deciziilor acestui minister".

Deputaţii au mai convenit să ceară guvernului actual, ce numără 30 de miniştri, să îşi prezinte demisia, dar nu au căzut de acord asupra formulării unei clauze în acest sens, pe care doresc să o introducă în textul ce va fi trimis liderului palestinian. 

În schimb, Consiliul Legislativ a respins una dintre propuneri prin care i se solicita preşedintelui să numească un prim-ministru la conducerea unui guvern de tehnocraţi, apreciind că un asemenea demers ar fi contrar legii fundamentale a Autorităţii Palestiniene.

 

4. Aspecte recente privind lupta contra terorismului 

 

O serie de analişti politici remarcă faptul că cetăţenii americani şi-au exprimat îngrijorarea faţă de neputinţa autorităţilor care au dezvăluit posibilitatea de producere de noi acte teroriste, însă îşi păstrează încrederea în preşedintele George W. Bush.

Pentru prima oară după 11 septembrie, 52% dintre persoanele chestionate şi-au manifestat îndoiala faţă de capacitatea administraţiei americane de a preveni comiterea unor atentate în Statele Unite, potrivit unui sondaj publicat la 21 mai a.c.

În urmă cu două luni, 55% dintre persoanele intervievate se simţeau protejate de autorităţile americane în cazul unor ameninţări teroriste.

Sondajul a fost realizat după o controversă referitoare la faptul că administraţia americană s-ar putea să fi ştiut despre posibilele deturnări de avioane înainte de 11 septembrie şi despre disfuncţionalităţile din cadrul serviciilor de contraterorism. Opinia publică americană îl sprijină, însă, pe preşedintele George W. Bush şi lupta sa împotriva terorismului internaţional, 76% aprobând acţiunile sale.

În urma atentatelor din 11 septembrie, care s-au soldat cu circa 3.000 de morţi, şi după declanşarea campaniei militare din Afganistan, George W. Bush atinsese o popularitate-record de 92% (9 octombrie), faţă de 55%, înainte de atentate.

Vicepreşedintele Dick Cheney a declarat, la 19 mai a.c., fără a face alte precizări, că viitoare atentate antiamericane sunt practic o certitudine. Reluând o idee inclusă în raportul anual al Deparatmentului de Stat privind terorismul internaţional, reprezentantul Administraţiei americane a declarat că armele de distrugere în masă furnizate teroriştilor expun în faţa ororii SUA şi lumea civilizată. "Noi nu putem permite acest lucru. Nu vom trăi din mila teroriştilor sau a regimurilor terorii", a subliniat D. Cheney.

Directorul FBI, Robert Mueller, a considerat drept "inevitabile" în Statele Unite atentate sinucigaşe de genul celor comise de kamikaze palestinieni în Israel.

Mass-media americane au anunţat, la rândul lor, că există ameninţări la adresa mai multor locuri simbolice din New York, cum ar fi podul Brooklyn sau statuia Libertăţii. "În ultimele luni, noi am primit informaţii de la deţinuţii de la Guantanamo referitoare la posibile atacuri teroriste", a declarat un oficial al FBI. "Cred că poliţia şi FBI de la New York au menţionat posibile ţinte din oraş, însă aceste informaţii nu sunt nici precise şi nici confirmate", a adăugat el.

Congressman-ul democrat Bob Graham, şeful comisiei de informaţii din Senat, a declarat că grupări islamiste, altele decât Al-Qaida, ar putea desfăşura operaţiuni teroriste, în următorii ani, menţionîndu-le în acest sens pe Hezbollahul libanez şi Jihadul islamic egiptean.

"Războiul contra terorismului lansat de Statele Unite ca urmare a atentatelor din 11 septembrie, care s-au soldat cu peste 3.000 de morţi, nu s-a încheiat", a subliniat, la rândul său, consilierul pentru securitate naţională al preşedintelui american, Condoleezza Rice.

"Cred că lucrul cel mai important este să recunoaştem că încă suntem într-un foarte important şi foarte periculos război contra terorismului", a spus Condoleezza Rice, justificând faptul că Administraţia americană nu poate da publicităţii toate informaţiile de care dispune.

"Am lansat, în interiorul SUA, anchete ale FBI şi activităţi destinate perturbării reţelelor care au nevoie să obţină informaţii care nu trebuie ulterior etalate pe prima pagină a ziarelor", a spus acesta.

O comisie parlamentară a celor două camere referitoare la atentatele din 11 septembrie, din care fac parte membri ai comisiilor însărcinate cu problemele serviciilor secrete din Camera Reprezentanţilor şi Senat, urmează să înceapă o anchetă la 4 iunie a.c. 

 

5. Situaţia din Caşmir 

 

Analiştii apreciază că un război între India şi Pakistan generat de disputata provincie Caşmir, cu posibilitatea reală ca disperarea şi eroarea să-l transforme într-o conflagraţie nucleară, ar însemna de departe cel mai dezastruos rezultat al atacurilor teroriste din 11 septembrie. Aproape un milion de soldaţi se află masaţi, în prezent, la frontiera dintre cele două ţări, bombardamentele de artilerie se intensifică, în timp ce taberele de antrenament din Caşmirul pakistanez au fost părăsite, lăsând practic forţele indiene fără ţinte imediate. De asemenea, există marele pericol ca, de data aceasta, India să nu se mai limiteze doar la atacuri transfrontaliere, avertizează analiştii militari. În plus, Marina militară indiană a anunţat, la 22 mai a.c., că a deplasat cinci nave de război spre Marea Arabiei, în apropierea ţărmului pakistanez. "Am deplasat cinci nave ale flotei de est, pentru a le duce spre coasta de vest, în scopul sporirii efectivelor din această zonă", a declarat purtătorul de cuvânt al marinei indiene, Rahul Gupta. 

Un purtător de cuvânt al Ministerului de Externe pakistanez a afirmat că Pakistanul doreşte o reducere a tensiunilor dintre cele două ţări, dar că este pregătit să lupte în cazul în care India va comite o agresiune. "Ţara noastră doreşte pacea în regiune dar forţele pakistaneze şi poporul pakistanez sunt gata să lupte împotriva oricărei agresiuni", a afirmat Aziz Ahmed Khan.

Premierul indian, Atal Behari Vajpayee, aflat în Caşmir, a afirmat că a sosit momentul ca ţara sa să câştige războiul impus de Pakistan. "Obiectivul nostru trebuie să fie victoria, deoarece a sosit momentul unei lupte decisive şi, în acest război, noi vom învinge", a spus el. La rândul său, Pakistanul a avertizat că va riposta în faţa oricărei incursiuni militare a forţelor indiene. "Orice incursiune în teritoriul pakistanez sau în Caşmirul aflat sub control pakistanez va primi un răspuns ferm", a afirmat generalul Rashid Qureshi, purtător de cuvânt al guvernului militar de la Islamabad.

*

Secretarul de stat al SUA, Colin Powell, l-a contactat telefonic în două rânduri pe preşedintele pakistanez, Pervez Musharraf, lansând un apel la reţinere Indiei şi Pakistanului. 

Generalul P. Musharraf a reafirmat că Pakistanul este "în favoarea reducerii tensiunii şi a unei soluţionari pe calea negocierilor a tuturor disensiunilor cu India", a precizat un responsabil guvernamental pakistanez. "Am spus că nu noi suntem răspunzători de amplificarea tensiunii, ci India", a afirmat oficialul pakistanez, menţionând că secretarul general al ONU, Kofi Annan, l-a contactat, la rândul său pe generalul P. Musharraf. 

Criza indo-pakistaneză s-a aflat de asemenea în centrul convorbirilor purtate la Islamabad de Pervez Musharraf şi comisarul european pentru relaţii externe, Chris Patten. 

Generalul P. Musharraf l-a informat pe Chris Patten în legătură cu politica de "reţinere maximă" adoptată de Pakistan şi a reafirmat necesitatea unei soluţionări prin dialog a problemei Caşmirului. 

*

Preşedintele pakistanez, Pervez Musharraf, a declarat că relaţiile dintre India şi Pakistan au ajuns la un asemenea stadiu încât există o "gravă ameninţare de război", precizează cotidianul "Washington Post".

"Afirm acest lucru din cauza convocării trupelor indiene - terestre, navale, aeriene - şi a atitudinii noastre identice de ripostă", a precizat P. Musharraf, referindu-se la prezenţa a circa un milion de soldaţi ai celor două ţări plasaţi de-a lungul frontierei lor comune. "Situaţia poate deveni explozivă şi se poate produce un act neaşteptat", a adăugat el.

Generalul P. Musharraf a acuzat autorităţile indiene că nu sunt cu adevărat interesate de restabilirea păcii între cele două ţări. "Fără îndoială, ei doresc să destabilizeze Pakistanul", a adăugat el, acuzând India că doreşte să îşi apere locul de vârf în Asia de Sud. "India doreşte un Pakistan supus, care să le rămână supus", a spus el. "Noi dorim să trăim în pace, cu garanţia suveranităţii nostre, cu onoarea şi demnitatea noastră păstrate", a adăugat P. Musharraf.

Preşedintele pakistanez a mai cerut şi o întrărire a prezenţei ONU în regiune. "Dorim să existe observatori neutri care să urmărească ceea ce este pe cale să se întâmple. Am mai spus acest lucru. La faţa locului se află o misiune a Naţiunilor Unite, iar ea ar trebui să fie consolidată", a spus Pervez Musharraf.

Preşedintele pakistanez a mai afirmat că este sigur că India încearcă să destabilizeze Pakistanul. "Ei au propriul lor program în ceea ce priveşte Caşmirul. Nu vor să vadă realităţile din teren din zonă, unde nici unui locuitor nu i-ar plăcea să fie de partea Indiei", potrivit lui P. Musharraf.

Pervez Musharraf a mai reamintit că "Pakistanul face parte din coaliţia antiteroristă", angajându-se să împiedice orice propagare a terorismului din teritoriul său spre străinătate.

La 25 mai a.c., Pakistanul a efectuat un test al unei rachete Hatf-V (Ghauri), cu câteva ore înainte ca preşedintele Pervez Musharraf să reafirme că ţara sa este pregătită pentru război, chiar dacă nu şi-l doreşte.

*

În aceeaşi zi, premierul indian, Atal Behari Vajpayee, a avertizat, într-un discurs adresat naţiunii, că "răbdarea Indiei s-a epuizat", chemându-şi totodată concetăţenii la unitate în lupta împotriva terorismului. 

"Atacul din parlament trebuia să primească un răspuns în aceeaşi zi", a spus el, referindu-se la raidul din decembrie 2001 din forul legislativ indian, atribuit de liderii Indiei militanţilor musulmani din Pakistan şi soldat cu numeroase victime, ce a determinat escaladarea tensiunilor dintre cele două state. 

"În acest moment de criză trebuie să ne pregătim, să fim uniţi şi să ne apărăm. Naţiunea indiană trebuie să strângă rândurile în faţa acestei provocări. Dorim victoria asupra terorismului", a afirmat şeful guvernului Indiei.

 

6. Preocupări actuale privind implementarea unei noi politici a Uniunii Europene în domeniul imigraţiei

 

Potrivit analiştilor politici, Uniunea Europeană, care se află în proces de elaborare a unei politici comune a imigraţiei, se confruntă cu probleme referitoare la integrarea solicitanţilor de azil şi la controlul frontierelor, chestiuni care alimentează atitudinea de respingere a străinilor şi favorizează ascensiunea partidelor extremiste.

"Problemele determinate de imigraţie reprezintă una dintre principalele provocări la adresa Guvernelor europene", a afirmat premierul spaniol, Jose Maria Aznar. El a reproşat formaţiunilor europene de stânga că "nu vor să accepte realitatea" în ceea ce priveşte imigraţia.

Potrivit liderului spaniol, prezenţa Frontului Naţional (extremă dreaptă) în al doilea tur al alegerilor legislative din Franţa, urmată de ascensiunea, în Olanda, a partidului liderului populist de dreapta, Pim Fortuyn, asasinat pe 6 mai a.c., şi de progresele extremei-drepte în mai multe ţări europene sunt semnele cele mai clare ale nemulţumirii europenilor faţă de ineficienţa controlului imigraţiei.

Şi în alte state ale Uniunii integrarea şi limitarea fluxurilor migratorii, principii fundamentale ale politicilor europene în domeniul imigraţiei, întâmpină mari dificultăţi.

Autorităţile publice din Franţa au multiplicat, în ultima perioadă, măsurile destinate reabilitării cartierelor construite în suburbiile marilor oraşe, în anii 1970, pentru primirea muncitorilor imigranţi. Însă aceste eforturi sunt limitate de creşterea nesiguranţei şi delicvenţei şi de persistenţa discriminărilor rasiale.

În Marea Britanie, ţară deosebit de tolerantă faţă de cutumele comunitare, numeroşi miniştri laburişti au cerut imigranţilor să pună capăt izolării care favorizează temele rasiste. Potrivit unui raport recent, comunităţile etnice convieţuiesc fără să comunice, determinând existenţa un climat de neîncredere care poate fi exploatat de extremişti, cu precădere de cei din Frontul Naţional Britanic. Există chiar un proiect de lege care încearcă să amelioreze integrarea imigranţilor, prin cursuri de limbă şi cursuri despre societate urmate de un examen care constituie condiţia de bază pentru naturalizarea solicitanţilor de azil.

În Germania, la 40 de ani după primul val de imigranţi turci, problema integrării lor este încă actuală. La 23 martie a.c., Germania a adoptat o lege care se referă la integrarea socială a străinilor, prin cursuri obligatorii de limbă, istorie şi cultură germane.

În peninsula Iberică mai mulţi responsabili guvernamentali ai Partidului Popular au stabilit, recent, o legătură între creşterea infracţionalităţii şi imigraţia clandestină.

Olanda încearcă să pună accent pe aspectul multicultural dar, de câţiva ani, autorităţile sunt favorabile adaptării imigranţilor la societatea olandeză.

Dezbaterea pe tema lipsei de securitate şi a imigraţiei ocoleşte, pentru moment, Portugalia, deşi în ultimii doi ani, această ţară constituie destinaţia unui mare număr de imigranţi clandestini proveniţi din Europa de Est. 

Nici în Italia nu au avut loc, în ultima perioadă, incidente rasiste grave, singurul om politic care face o legătură între imigraţie şi criminalitate fiind liderul Ligii Nordului, Umberto Bossi.

Pentru rezolvarea acestei probleme, Uniunea Europeană a început armonizarea legislaţiilor din ţările membre, în vederea combaterii traficului de fiinţe umane şi a filierelor de imigraţie clandestină, chiar dacă pedepsele prevăzute diferă în fiecare ţară.

În mai multe state membre, legislaţia în acest domeniu este în curs de revizuire, în sensul unei înăspriri a pedepselor.

Astfel, legislaţia britanică prevede în prezent o pedeapsă de doi ani de închisoare pentru călăuze, însă parlamentarii britanici examinează un proiect de lege pentru majorarea acestei pedepse până la maxim 14 ani.

În Italia, Parlamentul va dezbate o nouă lege pentru lupta împotriva imigraţiei clandestine, prevăzând pedepse de 5-15 ani de închisoare pentru călăuze. În ceea ce-i priveşte pe imigranţii clandestini, ei vor fi pasibili, la a treia tentativă de intrare în Italia, de pedepse cuprinse între 1-4 ani de închisoare.

În Germania, călăuzele imigranţilor clandestini şi traficanţii de fiinţe umane riscă o pedeapsă care ar putea ajunge până la 5 ani de închisoare. În cazul în care, însă, se dovedeşte că ei aparţin unei reţele, pedeapsa poate ajunge până la 10 ani.

În Grecia, practica judiciară este de a condamna o călăuză la un an de închisoare pentru fiecare imigrant clandestin transportat, însă vinovaţii ispăşesc adeseori o pedeapsă efectivă de zece ani de închisoare, legea prevăzând şi această pedeapsă pentru transportul ilegal de persoane.

În Olanda, călăuzele primesc o pedeapsă de 8 ani de închisoare în cazul în care fac parte dintr-o organizaţie, în timp ce o persoană care a ajutat la trecerea ilegală a unui clandestin riscă o pedeapsă de 4 ani de închisoare.

În Spania, călăuzele imigranţilor clandestini sunt pasibile de a fi condamnate la cel mult de 5 ani de închisoare.

Într-o primă etapă de armonizare a legislaţiei în acest domeniu, miniştrii europeni ai Justiţiei şi de Interne au convenit, în septembrie 2001, în privinţa unei definiţii comune a traficului cu fiinţe umane. Acest text prevede pedepsirea recrutării, transportului, găzduirii unei persoane atunci cînd se foloseşte forţa, a ameninţării sau chiar abuzului de autoritate sau a folosirii unei situaţii de vulnerabilitate în scopul exploatării fiinţelor umane.

"Cei 15" au prevăzut condamnări de minim 8 ani de închisoare pentru cele mai grave cazuri, dar fiecare stat membru va avea libertatea de a-şi fixa sancţiuni mult mai severe. De altfel, UE a aprobat două iniţiative prin care defineşte responsabilitatea călăuzelor de imigranţi ilegali, precum şi responsabilitatea firmelor de transport. 

